Bastiment tan-navy Awstraljana salpa minn Perth għan-nofsinhar tal-Ocean Indjan, iġorr apparat speċjalizzat biex jippruvaw jillokalizzaw il-kaxxa s-sewda tal-ajruplan tal-Malaysian Airlines li issa ilu nieqes mit-8 ta’ Marzu. L-Ocean Shield, li qed iġorr pinger locator u vettura li kapaċi timxi f’qiegħ l-oċean, mhux mistenni jasal fil-post qabel nhar il-Ħamis meta mbagħad ikaxkar il-vettura fi speed ta’ ħames kilometri s-siegħa biex tipprova taqbad xi sinjal li tista’ tibgħat il-kaxxa s-sewda. L-awtoritajiet jgħidu li l-batterija tal-kaxxa s-sewda fadlilha enerġija għal ġimgħa oħra biss. Sa issa it-tiftix ma ta ebda riżultat.